FI Euroopan unionin virallinen lehti L 78/1

KOMISSION ASETUS (EU) N:o 232/2012,

annettu 16 päivänä maaliskuuta 2012,

Euroopan parlamentin ja neuvoston asetuksen (EY) N:o 1333/2008 liitteen II muuttamisesta siltä osin kuin on kyse kinoliinikeltaisen (E 104), paraoranssin (E 110) ja uuskokkiinin (E 124) käyttöä koskevista edellytyksistä ja käyttömääristä

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon elintarvikelisäaineista 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1333/2008 (1) ja erityisesti sen 10 artiklan 3 kohdan,

sekä katsoo seuraavaa:

(1) Asetuksen (EY) N:o 1333/2008 liitteessä II säädetään unionissa elintarvikkeissa käytettäväksi hyväksyttyjen elintarvikelisäaineiden luettelosta ja niiden käyttöä koskevista edellytyksistä.

(2) Kinoliinikeltainen (E 104), paraoranssi (E 110) ja uuskokkiini (E 124) ovat elintarvikeväriaineita, jotka on lueteltu asetuksen (EY) N:o 1333/2008 liitteessä II ja joiden käyttö on tällä hetkellä hyväksytty. Voimassa olevassa hyväksynnässä otetaan huomioon elintarvikealan tiedekomitean vuonna 1983 vahvistamat hyväksyttävät päiväsaannit, jäljempänä ADI-arvo (2).

(3) Euroopan elintarviketurvallisuusviranomainen, jäljempänä ’elintarviketurvallisuusviranomainen’ antoi 23. syyskuuta 2009 lausunnon (3), joka koski kinoliinikeltaisen (E 104) turvallisuuden uudelleenarviointia elintarvikelisäaineena. Lausunnossa elintarviketurvallisuusviranomainen suosittaa, että kyseisen elintarvikeväriaineen ADI-arvoa pienennetään 10 milligrammasta kilogrammassa painokiloa kohti päivässä 0,5 milligrammaan kilogrammassa painokiloa kohti päivässä. Lisäksi elintarviketurvallisuusviranomainen katsoo, että täsmennetyt altistusarviot (taso 2 ja taso 3) ovat yleisesti ottaen reilusti yli kyseisen tarkistetun ADI-arvon (0,5 milligrammaa kilogrammassa painokiloa kohti päivässä). Sen vuoksi on aiheellista muuttaa kinoliinikeltaisen (E 104) käyttöä koskevia edellytyksiä ja käyttömääriä sen varmistamiseksi, että elintarviketurvallisuusviranomaisen suosittamaa uutta ADI-arvoa ei ylitetä.

(4) Elintarviketurvallisuusviranomainen antoi 27. syyskuuta 2009 lausunnon (4), joka koski paraoranssin (E 110) turvallisuuden uudelleenarviointia elintarvikelisäaineena. Lausunnossa elintarviketurvallisuusviranomainen suosittaa, että paraoranssin (E 110) ADI-arvoa pienennetään 2,5 milligrammasta kilogrammassa painokiloa kohti päivässä yhteen milligrammaan kilogrammassa painokiloa kohti päivässä. Lisäksi elintarviketurvallisuusviranomainen katsoo, että täsmennetyt altistusarviot (taso 3) ovat yleisesti ottaen reilusti yli kyseisen tarkistetun väliaikaisen ADI-arvon (yksi milligramma kilogrammassa painokiloa kohti päivässä) suuria määriä kuluttavilla lapsilla. Sen vuoksi on aiheellista muuttaa paraoranssin (E 110) käyttöä koskevia edellytyksiä ja käyttömääriä sen varmistamiseksi, että elintarvikeviranomaisen suosittamaa uutta väliaikaista ADI-arvoa ei ylitetä.

(5) Elintarviketurvallisuusviranomainen antoi 23. syyskuuta 2009 lausunnon (5), joka koski uuskokkiinin (E 124) turvallisuuden uudelleenarviointia elintarvikelisäaineena. Lausunnossa elintarviketurvallisuusviranomainen suosittaa, että kyseisen elintarvikeväriaineen ADI-arvoa pienennetään neljästä milligrammasta kilogrammassa painokiloa kohti päivässä 0,7 milligrammaan kilogrammassa painokiloa kohti päivässä. Lisäksi elintarviketurvallisuusviranomainen katsoo, että täsmennetyt altistusarviot (taso 3) ovat yleisesti ottaen reilusti yli kyseisen tarkistetun ADI-arvon (0,7 milligrammaa kilogrammassa painokiloa kohti päivässä) suuria määriä kuluttavilla lapsilla. Sen vuoksi on aiheellista muuttaa uuskokkiinin (E 124) käyttöä koskevia edellytyksiä ja käyttömääriä sen varmistamiseksi, että elintarviketurvallisuusviranomaisen suosittamaa uutta ADI-arvoa ei ylitetä.

(6) Nämä aineet on tarpeen poistaa liitteessä II olevan C osan 3 kohdassa luetellusta III ryhmästä. Yhdistetty enimmäismäärä silloin, kun näitä aineita käytetään yhdessä muiden III ryhmään kuuluvien aineiden kanssa, olisi kuitenkin pidettävä ennallaan.

(7) Enimmäismääriä olisi tarkistettava, jotta altistus saadaan alle suositetun ADI-arvon. Niitä olisi pienennettävä samalla kertoimella, jolla on tarkoitus vähentää päiväsaantia. Tietyille perinteisille tuotteille, joilla ei ole merkittävää vaikutusta altistukseen, olisi poikkeuksellisesti sallittava korkeampia arvoja. Joitakin säännöksiä on lisäksi poistettu.

(8) Sen vuoksi asetuksen (EY) N:o 1333/2008 liitettä II olisi muutettava.

(9) On aiheellista säätää siirtymäjärjestelyistä, jotta elintarviketeollisuudelle jäisi aikaa mukauttaa tuotantonsa tässä asetuksessa säädettyihin uusiin käyttöä koskeviin edellytyksiin ja käyttömääriin.

(10) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eivätkä Euroopan parlamentti ja neuvosto ole vastustaneet niitä,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 1333/2008 liite II tämän asetuksen liitteen mukaisesti.

2 artikla

Tätä asetusta sovelletaan 1 päivästä kesäkuuta 2013.

Kinoliinikeltaista (E 104), paraoranssia (E 110) ja uuskokkiinia (E 124) sisältäviä elintarvikkeita, jotka on saatettu laillisesti markkinoille ennen 1 kesäkuuta 2013, mutta jotka eivät ole tämän asetuksen säännösten mukaisia, saa pitää kaupan, kunnes varastot ovat tyhjentyneet.

3 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 16 päivänä maaliskuuta 2012. Komission puolesta José Manuel BARROSO Puheenjohtaja

(1) EUVL L 354, 31.12.2008, s. 16.

(2) Elintarvikealan tiedekomitean raportit, 14. sarja, 1983.

(3) Scientific opinion of the Panel on Food Additives and Nutrient sources added to Food (ANS) on a request from the Commission related to the re-evaluation on the safety of Quinoline Yellow (E 104) when used as a food additive, The EFSA Journal 2009; 7(11):1329.

(4) Scientific opinion of the Panel on Food Additives and Nutrient sources added to Food (ANS) on a request from the Commission related to the re-evaluation on the safety of Sunset Yellow (E 110) as a food additive, The EFSA Journal 2009; 7(11):1330.

(5) Scientific opinion of the Panel on Food Additives and Nutrient sources added to Food (ANS) on a request from the Commission related to the re-evaluation on the safety of Ponceau 4R as a food additive, The EFSA Journal 2009; 7(11):1328.